బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
స్మిత్, వార్నర్‌లపై జీవితకాల నిషేధం?
బాల్ ట్యాంపరింగ్ వివాదంతో ఆస్ట్రేలియా ప్రతిష్టకు భంగం వాటిల్లేలా ప్రవర్తించిన స్మిత్, బాన్‌క్రాఫ్ట్, డేవిడ్ వార్నర్‌లపై ఆ దేశ క్రికెట్ బోర్డు తీవ్ర స్థాయిలో చర్యలు తీసుకునే అవకాశం ఉందని తెలుస్తోంది.
TNN | Updated:
Mar 26, 2018, 12:11PM IST
స్మిత్, వార్నర్‌లపై జీవితకాల నిషేధం?
బ్యాల్ ట్యాంపరింగ్ వివాదం కారణంగా స్టీవ్ స్మిత్ కెప్టెన్సీ వదులుకోగా, డేవిడ్ వార్నర్ వైస్ కెప్టెన్సీకి రాజీనామా చేయాల్సి వచ్చింది. ఆస్ట్రేలియా ప్రతిష్ట మసక బారడంతో.. ఆ దేశ ప్రధాని కూడా బాల్ ట్యాంపరింగ్ విషయమై తీవ్రంగా స్పందించారు. వెంటనే జోక్యం చేసుకున్న ఐసీసీ.. స్మిత్‌ మ్యాచ్ ఫీజులో 100 శాతం కోత విధించడంతోపాటు ఒక టెస్టు నిషేధం విధించింది. బాన్‌క్రాఫ్ట్ మ్యాచ్ ఫీజులో 75 శాతం కోతతో సరిపెట్టింది. స్మిత్‌పై కేవలం ఒక మ్యాచ్ నిషేధం విధించడం పట్ల మాజీలు బాహాటంగానే విమర్శిస్తున్నారు.
కానీ స్మిత్, వార్నర్‌లపై క్రికెట్ ఆస్ట్రేలియా తీవ్ర స్థాయిలో చర్యలు తీసుకునే అవకాశం ఉంది. తమ దేశం పరువు తీసిన వీరిపై జీవితకాల నిషేధం విధించే అవకాశం కూడా ఉందని తెలుస్తోంది. వీరిద్దరితోపాటు ‘లీడర్‌షిప్ గ్రూప్‌’లోని ఇతర ఆటగాళ్లకు కూడా తీవ్ర స్థాయిలో శిక్ష విధించే అవకాశం ఉంది.
ఐసీసీ డేవిడ్ వార్నర్‌‌పై ఎలాంటి చర్య తీసుకోనప్పటికీ.. పూర్తి స్థాయి అంతర్గత విచారణలో అతడి ప్రమేయం ఉందని తేలితే క్రికెట్ ఆస్ట్రేలియా మాత్రం అతడిపై చర్యలు తీసుకోవడం ఖాయం. బాల్ ట్యాపంరింగ్‌పై విచారణ కోసం ఇప్పటికే క్రికెట్ ఆస్ట్రేలియా సీనియర్ అధికారి ఇయాన్ రాయ్, హై ఫెర్ఫార్మెన్స్ మేనేజర్ పాట్ హోవర్డ్ సౌతాఫ్రికా వెళ్లారు. వీరిద్దరూ ఇచ్చే నివేదిక మీదే ఆసీస్ క్రికెటర్ల భవితవ్యం ఆధారపడి ఉంది.
‘బాల్ ట్యాంపరింగ్ ఉదంతంతో ఆస్ట్రేలియా ప్రతిష్టకు భంగం వాటిల్లింది. క్రికెట్ అంటే పడి చచ్చే ఆస్ట్రేలియన్లు ఈ వార్త విని షాకయ్యారు. అసలు ఏం జరిగిందో వారు తెలుసుకోవాలని అనుకుంటున్నార’ని క్రికెట్ ఆస్ట్రేలియా సీఈవో జేమ్స్ సదర్‌ల్యాండ్ తెలిపారు. ఈ ఘటన గురించి తెలియగానే.. వెంటనే ఎలాంటి చర్యలు తీసుకోమని ఆయన చెప్పారు. కానీ ఆస్ట్రేలియా ప్రభుత్వం మాత్రం తీవ్రంగా స్పందించింది. దీంతో సదర్‌ల్యాండ్‌తో ఫోన్లో మాట్లాడిన వెంటనే స్మిత్, వార్నర్ తమ బాధ్యతల నుంచి వైదొలిగారు. దీన్ని బట్టి బాల్ ట్యాంపరింగ్ ఉదంతంలో ఆస్ట్రేలియా సర్కారు ఎంత సీరియస్‌గా ఉందో అర్థం చేసుకోవచ్చు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.